الجرح ديال ذبح جوج سائحات فشمهروش باقي مابراش، والبلاد والعباد باقي مانساوهش، وخاص بزاف باش ترجع الأمور لمجاريها وباش المرأة سواء المغربية أو الاجنبية ماتحسش براسها مهددة فالفضاء العام، ويمكن ليها تجول بحرية، خصوصا أن العملية الإرهابية كانت معاها تعليقات مؤيدة وخلية كبيرة وفيديو مرعب بقا كيدور شحال، والأصوات ديال الضحايا باقا كتردد فوذنين بزاف ديال الناس بمجرد يتذكر حداهم التخييم والسياحة الجبلية ولخلا فالمغرب، ومع ذلك باقين مبادرات ديال أجانب وأجنبيات كيجيو للمغرب وكيتحداو الخوف باش يبينو أن ديك العملية راها معزولة ومعندها علاقة بالسكان ديال دوك المناطق لي قمة الطيبوبة والترحيب وعايشين وواكلين شاربين مع السياح. مراهقات بلجيكيات خلاو بزاف ديال الأنشطة لي يمكن يديروها وجاو للمغرب يضربو الكورفي التضامني ومنها يتعرفو على ناس المنطقة وعلى ثقافة مغايرة ومستوى معيشي مختلف، واليديهم سيفطوهم بحال كل عام وكلهم ثقة في الأمن والأمان ديال المغرب، المغاربة براسهم راه ميخليوش بناتهم مراهقات يمشيو لتم فعطلتهم الصيفية ويضربو الكورفي فديك الشموش، وآشنو كان الجزاء ديالهم، حملة تشويه وتهديد بالذبح لي جاي من بعد عملية ذبح حقيقية باقا ماتنسات تدارت لسائحات، وبرلماني كيعتابرهم تهديد لثقافة المنطقة ويخلي كولشي ويهدر غير على الشورط كعادة أي خوانجي كيعتابر أي طرف ديال اللحم ظهر من المرأة راه تهديد للمجتمع، علما أن المجتمعات المتخلفة الغارقة فالمشاكيل هي لي فيها العيالات مكيبان فيهم والو. معلم وبرلماني لي من المفروض أنهم النخبة وخاص يكون همهم هو الوطن هاهوما شوهوا بلاد على قدها وعاودو حياو الجرح ديال عملية شمهروش الإرهابية لي باقي مابراش، وعاودو رسخو فكرة أن المغرب بلاد خطر للمرأة خصوصا الاوروبية، البلاد كلها توحدات من أجل التغلب على هاد الكارثة ديال الإرهاب لي كتعطي صورة غير صحيحة نهائيا على المغاربة وعلى طيبوبتهم وكرمهم لي معروفين بيه فالعالم، ويالله البلاد كتبدل مجهود باش تداوي الجرح، كيظهر برلماني في تدوينة فيها الكثير من التحذلق والفهامات كعادة أي خوانجي وعاونوا معلم وردمو كاع داكشي لي داروه المغاربة كدولة وشعب، وعاودو شوهونا وعاودو خوفوا العالم منا. 
معلم وبرلماني لي من المفروض أنهم النخبة وخاص يكون همهم هو الوطن هاهوما شوهوا بلاد على قدها وعاودو حياو الجرح ديال عملية شمهروش الإرهابية لي باقي مابراش، وعاودو رسخو فكرة أن المغرب بلاد خطر للمرأة خصوصا الاوروبية